Meer as halfmiljoen kinders in pleegsorgMeer as 500 000 Suid-Afrikaanse kinders is in pleegsorg, het die minister van maatskaplike ontwikkeling Maandag gesê. Minister Bathabile Dlamini het aan verslaggewers in Pretoria gesê dat toegang tot versorgingsdienste vir kinders oor die afgelope twee dekades aansienlik toegeneem het. “Dit het van 78 000 kinders in pleegsorg in 1994 tot 372 960 begunstigdes en 532 159 kinders in pleegsorg toegeneem teen einde Maart vanjaar.” Dlamini sê toegang tot vroeë kinderontwikkelingsprogramme het ook aansienlik toegeneem oor die afgelope vyf jaar. “Teen die einde van die 2012/13 finansiële jaar het meer as een miljoen kinders landswyd toegang tot die dienste gekry. Die aantal kinders wat direk deur die staat gesubsidieer word het van 432 727 in 2009/10 tot 545 347 in 2013 toegeneem,” het Dlamini gesê.